b'\n_START_ARTICLE_\nPadska ni\xc5\xbeina\n_START_PARAGRAPH_\nPadska ni\xc5\xbeina ali Padska dolina (italijansko Pianura Padana ali Val Padana) je obse\xc5\xbeno ni\xc5\xbeavje na severu Apeninskega polotoka v Italiji, po katerem te\xc4\x8de reka Pad s pritoki. Razteza se v smeri od zahoda proti vzhodu od zahodnih Alp do Jadranskega morja in meri 46.000 km\xc2\xb2; ta \xc5\xa1tevilka vklju\xc4\x8duje Bene\xc4\x8dijo, ki ni del pore\xc4\x8dja Pada, vendar tvori povezano ravan, zato jo obi\xc4\x8dajno obravnavamo skupaj. Ni\xc5\xbeino na severu in zahodu omejujejo Alpe, na vzhodu Jadransko morje, na jugu pa Apenini._NEWLINE_Geolo\xc5\xa1ko je Padska ni\xc5\xbeina z naplavinami zasut sistem starodavnih kanjonov, ki so ostali ob trku afri\xc5\xa1ke in evrazijske tektonske plo\xc5\xa1\xc4\x8de. Naplavine izvirajo ve\xc4\x8dinoma iz geolo\xc5\xa1ko starej\xc5\xa1ih Apeninov, deloma pa tudi iz Alp. Podnebje je vla\xc5\xbeno subtropsko in v manj\xc5\xa1em delu kontinentalno._NEWLINE_Obmo\xc4\x8dje je gosto poseljeno. Zaradi rodovitne prsti je posebej v ju\xc5\xbenem delu razvito intenzivno kmetijstvo, severnej\xc5\xa1i del pa je znan po industrijskih sredi\xc5\xa1\xc4\x8dih, kot sta Torino in Milano. Je gospodarsko najrazvitej\xc5\xa1a italijanska regija. Predstavlja ozemlje italijanskih de\xc5\xbeel Piemont, Lombardija, Emilija - Romanja in Bene\xc4\x8dija.'